**Informatīvais ziņojums**

**„Par Eiropas Padomes 2007.gada 25.oktobra Konvencijas par bērnu aizsardzību pret seksuālu izmantošanu un seksuālu vardarbību parakstīšanu”**

Eiropas Padomes Juridiskais un līgumu birojs 2007.gada 25.oktobrī ir atvēris parakstīšanai Eiropas Padomes Konvenciju par bērnu aizsardzību pret seksuālu izmantošanu un seksuālu vardarbību (turpmāk – Konvencija).Saskaņā ar minētās Konvencijas noteikumiem dalībvalstis apņemas par kriminālsodāmiem atzīt jaunus seksuālās vardarbības un seksuālās izmantošanas veidus, ko veic ar interneta tehnoloģiju palīdzību, tā ietverot, piemēram, pornogrāfiskas darbības tiešsaistē vai apzinātu piekļuvi bērnu pornogrāfijai, kā arī izstrādāt un realizēt programmas upuru un upuru ģimeņu atbalstam, tostarp nodrošināt upuru īpašu aizsardzību izmeklēšanas un iztiesāšanas laikā.

Saeimas Sociālo un darba lietu komisija 2013.gada 31.janvāra vēstulē Nr.9/9-2-n/22-11/13 ir lūgusi izvērtēt iespēju pievienoties Konvencijai. Tāpat uz nepieciešamību ieviest Konvencijas prasības Latvijas nacionālajos normatīvajos aktos ir uzsvērusi Latvijas Republikas Saeimas delegācija Eiropas Padomes Parlamentārajā Asamblejā. Pamatojoties uz minēto aicinājumu, atbilstoši Ministru prezidenta 2013.gada 7.februāra rezolūcijai Nr.90/A-228 ir jāsniedz izvērtējums attiecībā uz iespējām Latvijai pievienoties Konvencijai.

Latvijā spēkā esošais normatīvais regulējums jau šobrīd lielā mērā atbilst Konvencijas normām, kā arī tiek turpināta tā pilnveidošana, tādējādi rodas iespēja Konvenciju parakstīt. Kopš Konvencijas pieņemšanas 2007.gadā, Latvijas normatīvā regulējuma ietvaros ir panākts būtisks progress attiecībā uz jautājumiem, kas tiek regulēti Konvencijā.

Šajā kontekstā ir jāvērš uzmanība uz to, ka 2011.gada 17.decembrī stājās spēkā Eiropas Parlamenta un Padomes direktīva 2011/93/ES (2011.gada 13.decembris) par seksuālās vardarbības pret bērniem, bērnu seksuālās izmantošanas un bērnu pornogrāfijas apkarošanu, ar kuru aizstāj Padomes Pamatlēmumu 2004/68/TI (turpmāk – Direktīva). Konvencijas kontekstā Direktīva ir nozīmīga ar to, ka tās izstrādes procesā tika ņemts vērā Konvencijas regulējums, kā rezultātā liela daļa Konvencijas normu ir tikušas pārņemtas Direktīvā. Ievērojot minēto, aktualitāti zaudē daļa no argumentiem, kuru dēļ Latvija Konvencijai līdz šim nav pievienojusies, jo līdz ar Direktīvas ieviešanu lielā mērā tiek pārņemtas arī Konvencijas prasības.

Papildus nosacījumiem, kuri ir ietverti Direktīvā, Konvencija arī paredz, pirmkārt, nodrošināt preventīvus pasākumus, kas ir cieši saistīti ar personisko tiesību pagaidu aizsardzības līdzekļu un preventīvo piespiedu līdzekļu ieviešanu Latvijā, un otrkārt, pie soda noteikšanas ņemt vērā citās valstīs pieņemtos tiesas spriedumus. Šobrīd šie jautājumi tiek risināti, jo Latvijas tiesību sistēmā šāda veida preventīvi pasākumi, kas nav sodi, bet ir orientēti uz riska novēršanu nākotnē, nepastāv. Taču šajā kontekstā likumprojekts „Grozījumi Civilprocesa likumā”, kas paredz personisko tiesību pagaidu aizsardzības līdzekļu ieviešanu Latvijā, kā arī politikas plānošanas dokuments – Preventīvo piespiedu līdzekļu koncepcija – kurā piedāvāti risinājumi preventīvo piespiedu līdzekļu sistēmas izveidei Latvijā, ir iesniegti izskatīšanai Ministru kabinetā. Turklāt, Konvencijas 29.pantā paredzētā pienākuma pie soda noteikšanas ņemt vērā citās valstīs pieņemtos tiesas spriedumus pilnīga izpilde tiks nodrošināta ar 2012.gada 13.decembra likuma „Grozījumi Krimināllikumā” stāšanos spēkā 2013.gada 1.aprīlī.

Ņemot vērā panākto progresu, Tieslietu ministrija šobrīd veic visus nepieciešamos priekšdarbus, lai pievienotos Konvencijai. Uzsākot pievienošanās procesu, š.g. 7.martā Tieslietu ministrs plāno doties uz Eiropas Padomi, lai parakstītu Konvenciju.

Tieslietu ministrs J.Bordāns

25.02.2013. 9:51

459

L.Mantiņa

67036911, luize.mantina@tm.gov.lv